CELEX: 32021R0666
Language: hr
Date: 2021-04-22 00:00:00
Title: Provedbena uredba Komisije (EU) 2021/666 оd 22. travnja 2021. o izmjeni Uredbe (EU) br. 923/2012 u pogledu zahtjeva za zračni promet s posadom u U-space zračnom prostoru (Tekst značajan za EGP)

23.4.2021   
               
               
                  HR
               
               
                  Službeni list Europske unije
               
               
                  L 139/187
               
            
         PROVEDBENA UREDBA KOMISIJE (EU) 2021/666
         оd 22. travnja 2021.
         o izmjeni Uredbe (EU) br. 923/2012 u pogledu zahtjeva za zračni promet s posadom u U-space zračnom prostoru
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezine članke 31. i 44.,
         budući da:
         
                     (1)
                  
                  
                     Provedbenom uredbom Komisije (EU) br. 923/2012 (2) utvrđuju se zajednička pravila zračnog prometa i operativne odredbe u vezi s uslugama i postupcima u zračnoj plovidbi koji se primjenjuju na opći zračni promet.
                  
               
                     (2)
                  
                  
                     Kako bi se zrakoplovima s posadom koji nemaju na raspolaganju uslugu kontrole zračnog prometa omogućilo sigurno djelovanje uz bespilotne zrakoplove u U-space zračnom prostoru, važno je da se o poziciji zrakoplova s posadom obavijeste pružatelji U-space usluga. To bi se trebalo postići tako da zrakoplovi s posadom budu elektronički uočljivi, čime bi se djelotvorno signalizirala njihova prisutnost s pomoću nadzornih tehnologija.
                  
               
                     (3)
                  
                  
                     Provedbena uredba (EU) br. 923/2012 trebala bi uključivati takve zahtjeve za zračni promet s posadom koji se odvija u U-space zračnom prostoru.
                  
               
                     (4)
                  
                  
                     Takvi novi zahtjevi trebali bi poboljšati sigurnost poboljšanjem informiranosti o stanju u U-space zračnom prostoru.
                  
               
                     (5)
                  
                  
                     Kako bi se osigurala pravilna provedba ove Uredbe, državama članicama i relevantnim dionicima treba dati dovoljno vremena da prilagode svoje postupke novom regulatornom okviru.
                  
               
                     (6)
                  
                  
                     Agencija Europske unije za sigurnost zračnog prometa predložila je mjere u svojem Mišljenju br. 01/2020 (3) u skladu s člankom 76. stavkom 1. Uredbe (EU) 2018/1139.
                  
               
                     (7)
                  
                  
                     Provedbenu uredbu (EU) br. 923/2012 trebalo bi stoga na odgovarajući način izmijeniti.
                  
               
                     (8)
                  
                  
                     Mjere predviđene u ovoj Uredbi u skladu su s mišljenjem Odbora osnovanog člankom 127. Uredbe (EU) 2018/1139,
                  
               DONIJELA JE OVU UREDBU:
         
            Članak 1.
            Uredba (EU) br. 923/2012 mijenja se kako slijedi:
            
                        (1)
                     
                     
                        u članak 2. dodaju se sljedeće točke (146) i (147):
                        
                                    „(146)
                                 
                                 
                                    „U-space zračni prostor” znači zemljopisno područje za UAS-ove koje su odredile države članice u kojem su operacije UAS-ova dopuštene samo uz potporu U-space usluga;
                                 
                              
                                    (147)
                                 
                                 
                                    „U-space usluga” znači usluga koja se oslanja na digitalne usluge i automatizaciju funkcija namijenjena za podupiranje sigurnog, učinkovitog i zaštićenog pristupa U-space zračnom prostoru za velik broj UAS-ova.”;
                                 
                              
                  
                        (2)
                     
                     
                        točka SERA.6005 u odjeljku 6. Priloga zamjenjuje se sljedećim:
                        „SERA.6005 Zahtjevi za komunikacije, SSR transponder i elektroničku uočljivost u U-space zračnom prostoru
                        
                        
                                    (a)
                                 
                                 
                                    Područje obvezne uporabe radioopreme (RMZ)
                                    
                                                (1)
                                             
                                             
                                                VFR letovi koji se obavljaju u dijelovima zračnog prostora klase E, F ili G te IFR letovi koji se obavljaju u dijelovima zračnog prostora klase F ili G, koje je nadležno tijelo odredilo kao područje obvezne uporabe radioopreme (RMZ), moraju održavati stalnu govornu komunikaciju zrak-zemlja, te prema potrebi uspostavljati dvosmjernu komunikaciju na odgovarajućem komunikacijskom kanalu, osim ako se obavljaju u skladu s nekim drugim odredbama koje za taj određeni zračni prostor propisuje ANSP.
                                             
                                          
                                                (2)
                                             
                                             
                                                Prije ulaska u područje obvezne uporabe radioopreme piloti na odgovarajućem komunikacijskom kanalu upućuju početni poziv, koji sadržava oznaku postaje koju pozivaju, pozivni znak, vrstu zrakoplova, poziciju, razinu, namjenu leta i ostale podatke koje propisuje nadležno tijelo.
                                             
                                          
                              
                                    (b)
                                 
                                 
                                    Područje obvezne uporabe transpondera (TMZ)
                                    Svi letovi koji se obavljaju u zračnom prostoru koje je nadležno tijelo odredilo kao područje obvezne uporabe transpondera (TMZ) moraju imati i upotrebljavati SSR transpondere koji mogu raditi u modu A i C ili u modu S, osim ako se obavljaju u skladu s nekim drugim odredbama koje za taj određeni zračni prostor propisuje ANSP.
                                 
                              
                                    (c)
                                 
                                 
                                    U-space zračni prostor
                                    Zrakoplovi s posadom koji lete u zračnom prostoru koji je nadležno tijelo odredilo kao U-space zračni prostor, a kojima ANSP ne pruža uslugu kontrole zračnog prometa, moraju stalno biti elektronički uočljivi pružateljima U-space usluga.
                                 
                              
                                    (d)
                                 
                                 
                                    Zračni prostori koji su određeni kao područje obvezne uporabe radioopreme, područje obvezne uporabe transpondera ili U-space zračni prostor moraju biti propisno objavljeni u zborniku zrakoplovnih informacija.”
                                 
                              
                  
         
            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 26. siječnja 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. travnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 212, 22.8.2018., str. 1.
         
         
            (2)  Provedbena uredba Komisije (EU) br. 923/2012 od 26. rujna 2012. o utvrđivanju zajedničkih pravila zračnog prometa i operativnih odredaba u vezi s uslugama i postupcima u zračnoj plovidbi te o izmjeni Provedbene uredbe (EU) br. 1035/2011 i uredaba (EZ) br. 1265/2007, (EZ) br. 1794/2006, (EZ) br. 730/2006, (EZ) br. 1033/2006 i (EU) br. 255/2010, SL L 281, 13.10.2012., str. 1.
         
         
            (3)  https://www.easa.europa.eu/document-library/opinions